AfriForum en slagoffers versoek Menseregtekommissie-verhoor oor plaasmoorde - AfriForum
◀ AfriForum Jeug vra studente om gehalte van Afrikaans by Kovsies te monitor
AfriForum verwelkom Wes-Kaapse parlement se besoek aan Oudtshoorn ▶
AfriForum en slagoffers versoek Menseregtekommissie-verhoor oor plaasmoorde
Mei 30, 2013 deur afriministrator
AfriForum het vandag, saam met ŉ slagoffer wie se broer in ŉ onlangse plaasaanval vermoor is, Elize Perrin ŉ klagtebundel by die Suid-Afrikaanse Menseregtekommissie (SAMRK) ingedien en versoek dat die kommissie ŉ formele openbare verhoor oor plaasmoorde inisieer, met spesifieke fokus op die minister van polisie, Nathi Mthethwa, se traak-my-nieagtige houding oor hierdie misdaadverskynsel.
Die bundel, wat uit tien klagtes bestaan, sluit AfriForum se formele klag in, sowel as dié van Bernadette Hall, wie se man, David verlede jaar op hulle plaas buite Fochville vermoor is en wie se beskuldigdes vrygespreek is ten spyte daarvan dat hulle op ŉ uitkenningsparade uitgewys is. Ook dié van Susan Nortje, die tannie van Willemien Potgieter (2) wat saam met haar pa Attie (40) en ma Wilna (36) op 1 Desember 2010 op hul plaas naby Lindley in die Vrystaat vermoor is. Nog ŉ slagoffer, Corrie Olivier, vertel hoe haar pa se moordenaars hom by die plaasdam gaan begrawe het en hulle vir ŉ tyd lank sy liggaam nie kon opspoor nie.
AfriForum versoek spesifiek dat die kommissie die minister dagvaar om voor die kommissie te getuig oor sy versuim om met ŉ gefokusde strategie teen hierdie soort misdaad op te tree.
Ernst Roets, adjunk uitvoerende hoof van AfriForum, het verduidelik dat plaasaanvalle krisisafmetings aanneem, maar dat die minister en die departement van polisie nie net weier om ŉ teenstrategie vir plaasmoorde uit te werk nie, maar selfs ontken dat dit ŉ krisis is.
AfriForum het vroeër vanjaar die briewe van 100 slagoffers van plaasaanvalle aan minister Mthethwa oorhandig. Nog voordat die briewe die minister bereik het, het sy kantoor ŉ mediaverklaring uitgereik waarin die slagoffers se oproepe om ingryping as ŉ “publisiteitsfoefie” afgemaak is wat nie ernstig opgeneem gaan word nie. Me. Perrin – wat haar storie aan die paneel van die SAMRK vertel het – het gesê dié uitlating van minister Mthethwa het hulle persoonlik opgeneem. “My broer, Mauritz Oberholzer se moord en ons familie se rou is alles behalwe ŉ foefie. Dit is ŉ werklikheid in die land wat mense diep ruk. Ek wil die reg hê om te rou oor my broer se dood, sonder om te hoor dat dit ŉ foefie is,” het Perrin gesê.
Die nuutste uitgawe van die boek Treurgrond (Kraal Uitgewers), sowel as ŉ verslag wat onlangs deur die Solidariteit Navorsingsinstituut (SNI) saamgestel is, is as bylae tot die klagtes aangeheg.
Die volledige klagtebundel is op AfriForum se nuwe webblad beskikbaar.